RANSKANTALOLLA

Berit 24.6.- 1.7.2014
Anneli ja Heli 24.6. - 6.7.2014

Saavuttiin talolle 25.6. klo 03. Varattua myöhäisemmän saapumisen taustalla oli Finnairin lennon  lähdön myöhästyminen 2 tunnilla. Ensin Finnairin ulkoistama espanjalainen matkustamohenkilökunta myöhästyi Ranskan lentolakon takia tunnin ja sitten odoteltiin koneessa toinen tunti lähtölupaa. 
Olipa palvelu koneessa huonontunut. Kulahtaneen sämpylän ja kahvin jakelu kesti yhden jakeluryhmän voimin melkein pari tuntia ja kun tämä oli tehty, ei emoja juuri näkynyt. Vain lentäjät olivat suomalaisia.
Paluu Lufthansan käyttäjäksi pantiin harkintaan,

Olimme vuokranneet auton eka kertaa  Sol-Marilta, jonka toimisto on kenttäalueella, muttei terminaalissa. Saatiin hakemaan meidät noutopisteestä toimistolle vasta soiton jälkeen, vaikka bussin olisi pitänyt olla odottamasa.
Koska lento oli myöhässä ja lisäksi odottelimme hakubussia yli puoli tuntia, jouduimme maksamaan myöhästymismaksua noin 40 euroa, kun toimisto oli mennyt kiinni klo 23 ja lasku maksettiin klo 23.08. Sitä ennen meitä hämmästytettiin  maastavientimaksulla noin 150 euroa, eli lähes 50 % lisää auton perushintaan. Tästä ei tullut mitään tietoa etukäteen. Sopimuksen mukaan auton vienti Ranskaan oli sallittu, mutta rajoituksia saattaa esiintyä. Tämä lauseke kertoi firman mielestä sen, että maasta viennistä joutuu maksamaan. Maksun suuruutta ei  ilmoitettu missään. Firma kuitenkin mainostaa nettisivuillaan, ettei piilokustannuksia ole.
Palvelu oli ystävällistä ja saamamme Opel ok ja kaikin herkuin, mutta noin 200 euron odottamaton lisämaksu sellainen, ettemme suosittele ko. firmaa kenellekään. Netissä ko. autonvuokrausfirma on saanut kitkerää palautetta.
Maastavientimaksuun en muista näinä kahtenakymmenenä neljänä autonvuokrausvuotena koskaan törmänneeni. Sillä summalla auton olisi saanut ajettua vaikka Suomeen. Jätimme kuitenkin tekemättä. Kilometrit sentään pysyivät vapaina. Kun maksoimme paljon, niin myöskin ajoimme yli 2000 km, mitä firma ehkei ollut odottanut vanhoilta tantoilta. Tosin kilometrit oli sopimuspaperiin merkitty väärin ja sen mukaan ajoimme vain vajaa 200 km.  Netistä kun löytyy ko. firman kohdalta kertomuksia siitä, että autonhakuvaiheessa vapaat kilometrit oli sopimuksesta poiketen muutettu maksullisiksi. 

Saavuimme talolle vasta seuraavan päivän puolella eli aamuyöstä klo 03 ja jotain. Sähköt ja vesi päälle ja nukkumaan.Vesilukemia en aamuyöstä ruvennut tihrustamaan. Tosin en lähtiessäkään.  Sähkö sen sijaan oli tullessa 36 606 ja lähteissä 36 694. Talokirjaan merkitsin 36 693, mutta kun laukut oli raahattu ulos, mittari näytti 36 694.

Sisäänkäynti oli upea. Portaat kauniit ja Martinin valkoiseksi maalaama eteinen valkoisine ovineen siisti ja valoisa. Talo oli  siisti ja piha huollettu edellisten kävijöiden toimesta.

Katumme nimi on muuttunut. Rue de la Mairie on nykyisin Rue de l'ancienne Mairie. Talon numero sentään on säilynyt ennallaan.

Autot alueella ovat taas lisääntyneet ja pysäköintipaikan löytäminen on entistä vaikeampaa.

Kylässä korjataan ja rakennetaan, mm. vastapäisen talon tiilikattoa uusittiin. Viereinen viinibaari oli tilapäisesti suljettu omistajan vaihtumisen takia.

Kylään on ilmestynyt uusia hienoja maanalaisia roskasäiliöitä.  Sekaroskis aukeaa polkaisulla. Sen vieressä on sitten emballage-roskis, johon tungetaan kaikki muut roskat (pakkaukset jne.).   

Laukkujen kuljetusreittinä portaat ovat ainoa mahdollisuus, sillä vastapäinen naapuri pysäköi   autonsa portin eteen niin, ettei auton ohi pääse laukun kanssa. Toisella puolella on seinä ja toisella porttimme eteen jo vuosia sitten laitettu iso kukkaruukku (kenenköhän luvalla??).

Keittiön ovesta oikealle jäävän talon ikkunan alla  oleanterin takana oli  ja on edellen rikkoutunutta ikkunalasia. Naapuri ei ole viitsinyt siivota pois, kuten ei ole viitsinyt korjata terassiimme rajoittuvaa seinäänsä, vaikka on rappauskorjannut pihaan rajoittuvan seinänsä alaosan.

Mandariinipuu voi hyvin ja oli täynnä pieniä vihreitä hedelmiä. Edelliset olivat sahanneet pois naapurin seinälle menevät oksat. 
Heli siivosi kuolleet oksat upeasti kukkivasta hortensiasta. Hortensia kestää reippaankin alasleikkauksen vinkkinä loppusyksyn tai alkukevään kävijöille. Näin oksat tukevoituisivat ja jaksaisivat kantaa painavat kukat. Nyt oksat olivat liian pitkät ja hontelot.

Tarvitsemme ehdottomasti uuden pölyimurin. Nykyinen  ei ime juuri mitään muuta kuin kärsivällisyyden. Huiskilomopilla ei saa pois joka paikkaan tunkevaa hienoa hiekkaa.

Paikalliset lattiaharjat ja etenkin rikkalapiot ovat  mitään tekemättömiä. Parikymmentä vuotta sitten tuomani harja ja rikkalapio ovat jo lähes käyttökelvottomia. 
Kunnollinen metallinen harja-rikkalapiosetti maksaa alle 20 euroa. 2-3 sellaista (hyvin pakattuna ja ylimääräisen ”laukun” maksu tämän ruumassa kuljettamiseksi) helpottaisi talon siivousta seuraavat 10 vuotta ja maksaisi talolle noin 100 euroa. 
 
Ruohotrimmeri katkoo siiman 10 sekunnin välein eli sillä ei pihan ruohoa saa leikattua. Ei myöskään isoilla oksasaksilla. Kitkeä ei ruohoa pyykkinarujen alta kannata, koska pyllyyn pistävät tikut pitävät kakkaavat kissat loitolla. Eli tarvitaan uusi ruohotrimmerikin. En myöskään löytänyt mistään pieniä puutarhasaksia, jollaiset talossa on ennen ollut. Kunnolliset sellaiset voisi joku osakkaista viedä Suomesta mukanaan.

Vessaharja oli vaihdon tarpeessa. Olen vuosien mittaan vienyt Ikean yhden euron vessaharjoja mukanani ja nyt seuraavat kävijät voisivat jatkaa samaa. Ei tarvitse sitten viettää lomaansa vessaharjaa etsien.

20 vuotta sitten tuomani keittiön kello oli sanonut työsopimuksensa irti. Irronnut sekunttiviisari jumiutti koko kellon toiminnan eikä kelloa voi korjata. Heitin roskikseen. Seinällä on tilapäiskello. Voisiko joku tuoda keittiöön uuden kauniin seinäkellon.

Olohuoneessa piippaili palohälytin. Löytyi melkoisen hakemisen jälkeen kirjakaapin ja seinän välistä. Vaihdettiin patteri ja jätettiin kirjakaapin keskiosaan.

Vuodevaatteet talossa vaativat pesemistä. Osa on suorastaan inhottavan läikikkäitä ja likaisia. Pesimme keskikerroksen makuuhuoneen sängynpeitteet, 2 täkkiä, 3 tyynyä ja siniset fleecehuovat läheisessä InterMarchessa. Tyynyt ja täkit kestivät pesun 60 asteessa ja kirkastuivat kummasti. Yksi tyyny oli niin verinen ja keltainen, että se heitettiin roskiin.  Katseltiin paikallisia tyynyjä, mutta ne ovat neliskulmaisia eivätkä mahdu suomalaisiin tyynyliinoihin.
Siivottomia petivaatteita löytyy yläkerran makuuhuoneista ja toivon, että seuraavat jaksaisivat jatkaa näiden pesemistä. Lisäisi kummasti talon viihtyisyyttä.

Talossa on ruoanlaitto- ja ruokailuvälineita runsaasti, vain yhtä sorttia on vähän eli syviä lautasia.

Keskulämmityksen ”puulaatikko” siivottu paperikuoresta ja roskista. Se paljastui hienoksi isoksi saviruukuksi, joka sopisi vaikka terassikäyttöön.

Viety talolle mm. 2 uutta aluslakanaa, 2 isoa rantapyyhettä, uusi iso ja pieni leikkulauta (ja heitetty samalla pari siivotonta pois), runsaasti Iittalan snapsi- ja pikkulaseja, valutusalusta astioiden kuivaustelineen alle ja muutama keittokirja. Berit jätti talolle uuden Safkaa-keittokirjan, jossa on mm avokadopastan resepti. Kirjahyllyssä pienessä peltilaatikossa on 50 tapas-reseptiä.

Kellarin seinien kuntoa en tutkinut, vaan arvelin aiempien kävijöiden sitä jo riittävästi tehneen.

Meillä oli oikein hyvä ja antoisa loma ja ympäristöä tuli tutkittua aiemmin mainitun runsaan 2000 ajokilometrin verran. Taidenäyttelyitäkin tuli kierreltyä ja talo sai lahjaksi 2 julistetta, jotka ovat kehystettyinä seinällä. Vanha persikkataulu (Helin suosikki) sen sijaan vaatii, että kuva kiinnitetään esim. parilla liimatipalla. Ei pysy suorassa ilman. Yritettiin, mutta jätettiin seuraavalle kärsivällisemmälle kävijälle. Kotiin lähti yksi näyttelystä löytynyt akvarelli.

Tällä kertaa emme halunneet  lähteä ajamaan Finnairin paluulennolle aamuyöstä, vaan vietimme kaksi viimeistä yötä Barcelonassa. Jos autonvuokrauksessa oli ongelmia, oli tämänkertainen hotelli sitäkin ilahduttavampi kokemus.
Saimme Hotelli Ramblaksen 6. kerroksen kadunpuoleisen huoneen, josta oli upeat näkymät. Hotelli oli hyvää perustasoa ja hinta oli edullinen. Lisäksi maukas ja monipuolinen aamiainen sisältyi hintaan. Päihitti mennen tullen edellisen kerran Royal Ramblaksen, huomattavasti kalliimman neljän tähden hotellin, jonka hintaan ei sisältynyt aamiaista.